BAM วิ่ง 4% รับกำไร Q4/64 นิวไฮ โบรกชี้งบปี 65 โตต่อ 3.2 พันลบ. ชูเป้า 25 บ.
BAM วิ่ง 4% วิ่ง 4% รับกำไร Q4/64 นิวไฮรอบ 2 ปี โบรกชี้งบปี 65 โตต่อ แตะ 3.17 พันลบ. จาก Cash collection ที่กลับมาดีขึ้นตามเศรษฐกิจที่ฟื้นตัว, การทำตลาด NPA เชิงรุกอย่างต่อเนื่อง และสัดส่วนลูกหนี้ปรับโครงสร้างที่เพิ่มขึ้น รวมทั้งการเข้าซื้อหนี้เสียที่เพิ่มขึ้น เคาะเป้า 25 บ.
28 ก.พ. 2565

ผู้สื่อข่าวรายงานว่าวันนี้ (28 ก.พ. 2565) ราคาหุ้นบริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM ณ เวลา 11:06 น. อยู่ที่ระดับ 21.80 บาท เพิ่มขึ้น 0.80 บาท หรือ 3.81% โดยทำจุดสูงสุดที่ 22.00 บาท และทำจุดต่ำสุดที่ 21.40 บาท ด้วยมูลค่าการซื้อขาย 1.18 พันล้านบาท

บล.เคทีบีเอสที ระบุในบทวิเคราะห์ ว่า BAM รายงานกำไรสุทธิไตรมาส 4/2564 ทำสถิติสูงสุดในรอบ 2 ปีที่ 987 ล้านบาท เพิ่มขึ้น 24% จากงวดเดียวกันของปีก่อน และเพิ่มขึ้น 71% จากไตรมาสก่อน ซึ่งสูงกว่าตลาดคาด 24% จากกำไรจากการขาย NPA สูงกว่าคาด โดยกำไรสุทธิเพิ่มขึ้นจากงวดเดียวกันของปีก่อน และเพิ่มขึ้นจากไตรมาสก่อน จาก Cash collection ที่ปรับตัวเพิ่มขึ้น และกลับสู่ระดับ Pre-COVID ทั้งธุรกิจ NPL และ NPA ส่งผลให้ค่าใช้จ่ายสำรองปรับตัวลง ตามรายได้ดอกเบี้ยค้างรับที่ลดลง
ทั้งนี้คงประมาณการกำไรสุทธิปี 2565 ที่ 3.17 พันล้านบาท เพิ่มขึ้น 22% จากงวดเดียวกันของปีก่อน จาก Cash collection ที่กลับมาดีขึ้นตามเศรษฐกิจที่ฟื้นตัว, การทำตลาด NPA เชิงรุกอย่างต่อเนื่อง และสัดส่วนลูกหนี้ปรับโครงสร้างที่เพิ่มขึ้น รวมทั้งการเข้าซื้อหนี้เสียที่เพิ่มขึ้น ภายหลังการสิ้นสุดมาตรการช่วยเหลือลูกหนี้ในปีที่ผ่านมา
สำหรับราคาหุ้นใกล้เคียง SET ในช่วง 1 เดือนที่ผ่านมา จากผลการดำเนินงานที่ได้ผ่านจุดต่ำสุด ทั้งนี้ทางฝ่ายวิจัยแนะนำ “ซื้อ” ราคาเป้าหมาย 25.00 บาท จากผลการดำเนินงานที่ดีขึ้น ทั้งธุรกิจ NPL และ NPA ซึ่งหนุนให้ ROE ระยะยาวเพิ่มขึ้นเป็น 10% จากระดับต่ำ รวมทั้งประเมินว่าบริษัทฯ จะมี Upside จากการจัดตั้ง JV (คาดจัดตั้งแล้วเสร็จในครึ่งปีหลังนี้) ที่ช่วยเพิ่มรายได้ค่าธรรมเนียม และส่วนแบ่งกำไรในระยะยาว ซึ่งคาดว่าบริษัทฯ มีโอกาสที่จะเป็นพาร์ทเนอร์ให้กับหลากหลายสถาบันการเงินตามความเชี่ยวชาญในการบริหารหนี้เสีย Secured loan ที่สูง